Preben Rudiengaard (V), 2010-03-16:
Jeg må lige beklage min stemme, da jeg har fået det, der hedder caribbean flu, men den må jeg så håbe at jeg kommer over.
Jeg vil gerne sige, at det nuværende klagesystem finder mange af os lidt forældet og lidt utidssvarende, og det skyldes, at dem, der klager, kan opleve en meget lang sagsbehandlingstid.
Der er nok også mange af de klager, som kommer, der kunne løses på en lidt anden måde, end vi har gjort hidtil.
Så er der i det system, vi har i dag, en manglende fokus på patientrettighederne, og så har vi jo et system, hvor vi ligesom registrerer, hvad der er galt, men vi bruger ikke det her system til det, jeg vil kalde læring.
Så nu har vi fået et nyt lovforslag, som vi behandler i dag, og det gør op med en række af disse problemer.
Jeg synes, at vi får en tidssvarende modernisering af klagesystemet på sundhedsområdet, ikke mindst styrker vi patienternes retsstilling; der bliver én indgang, for det er ganske vanskeligt for folk at finde ud af, om det er en forsikringssag, eller det er en klagesag, og om man klager over systemet, eller man klager over enkeltpersoner.
Og så er jeg også af den opfattelse, at med det, som ministeren har lagt op til i det her lovforslag, får vi en hurtigere klageafgørelse.
Det her sker jo ved, at vi får nogle nye ting.
Vi får et disciplinærnævn, og det vil sige, at der er fokus på enkeltpersoner; man vurderer, hvorvidt de har begået en fejl i lægelovens eller sygeplejelovens forstand osv.
Så får vi et patientombud, og det er der, fidusen ligger, for så får vi fokus på systemfejl, således at systemet kan lære af sine egne fejl – og at fejlene bliver diskuteret ikke bare inden for den enkelte region, men i flere regioner, sådan at man kan lære af hinanden.
Det er kun kloge mennesker, der lærer af deres egne fejltagelser.
Så har vi fokus på patientrettigheder, og det er sådan noget som frit valg, udvidet frit valg, kontaktpersoner osv., hvis det ikke findes, og det har vi jo ikke i det system, vi har i dag.
Og så er der noget, jeg synes er fantastisk vigtigt, for når vi ser på de klagesager, vi har haft igennem mange år, kan vi se, at 80 pct. af sagerne jo ikke er på grund af lægelig fejlbehandling eller sygeplejerskefejl, det er en kommunikationsbrist.
Og her får vi jo så det, at vi nu på det regionale niveau kan gå ind og få en dialog.
Patienten kan ønske at få en snak med de personer, som har behandlet vedkommende, og da vi har meget fornuftige behandlere og meget fornuftige patienter, tror jeg, man kan opnå meget på det her område, i stedet for at vi skal sætte et kæmpestort system i gang, hvor vi skal undersøge det på kryds og tværs.
Samtidig sker der også det, at Sundhedsstyrelsen nu får en rolle, i forbindelse med at der i den sidste tid jo har været meget debat om de her læger fra andre lande og deres egnethed med hensyn til at fungere som læger, og nu får vi ligesom strammet lidt op på det her med tilsynet.
Så jeg vil sige, at Venstre kan støtte det her lovforslag.
Vi synes, det er meget fint.
Der er ting, som vi gerne vil drøfte, og jeg vil gerne som formand for Sundhedsudvalget allerede nu meddele ministeren, at vi godt kunne tænke os at få en teknisk gennemgang af lovforslaget i udvalget, for det er meget komplekst, og jeg tror, at en gennemgang kan medvirke til at løse en række af de problemer, som vi ellers skal stille en række spørgsmål om.
Tak for ordet.